CELEX: 32007R1237
Language: el
Date: 2007-10-23 00:00:00
Title: Κανονισμός (ΕΚ) αριθ. 1237/2007 της Επιτροπής, της 23ης Οκτωβρίου 2007 , που τροποποιεί τον κανονισμό (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου και την απόφαση 2006/696/ΕΚ όσον αφορά τη διάθεση στην αγορά αυγών από σμήνη ωοπαραγωγών ορνίθων που έχουν προσβληθεί από σαλμονέλα (Κείμενο που παρουσιάζει ενδιαφέρον για τον ΕΟΧ)

24.10.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 280/5
            
         
      ΚΑΝΟΝΙΣΜΌΣ (ΕΚ) αριθ. 1237/2007 ΤΗΣ ΕΠΙΤΡΟΠΉΣ
   
   της 23ης Οκτωβρίου 2007
   που τροποποιεί τον κανονισμό (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου και την απόφαση 2006/696/ΕΚ όσον αφορά τη διάθεση στην αγορά αυγών από σμήνη ωοπαραγωγών ορνίθων που έχουν προσβληθεί από σαλμονέλα
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων (1), και ιδίως το άρθρο 5 παράγραφος 6,
   τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (2), και ιδίως το άρθρο 9,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 2160/2003 θεσπίζει κανόνες για τη λήψη κατάλληλων και αποτελεσματικών μέτρων με σκοπό την ανίχνευση και την καταπολέμηση της σαλμονέλας και άλλων ζωονοσoγόνων παραγόντων σε όλα τα στάδια της παραγωγής, της επεξεργασίας και της διανομής, ιδίως στο επίπεδο της πρωτογενούς παραγωγής, ώστε να μειωθεί ο επιπολασμός των παραγόντων αυτών και ο κίνδυνος για τη δημόσια υγεία.
            
         
               (2)
            
            
               Σύμφωνα με το παράρτημα ΙΙ του κανονισμού (ΕΚ) αριθ. 2160/2003, εβδομήντα δύο μήνες μετά την έναρξη ισχύος του εν λόγω κανονισμού, τα αυγά μπορούν να χρησιμοποιούνται για άμεση κατανάλωση από τον άνθρωπο ως επιτραπέζια αυγά μόνον εφόσον προέρχονται από σμήνος ωοπαραγωγών ορνίθων που προορίζεται για εμπορικούς σκοπούς και το οποίο υπάγεται σε εθνικό πρόγραμμα ελέγχου και δεν τελεί υπό επίσημο περιορισμό.
            
         
               (3)
            
            
               Με την απόφαση 2006/696/ΕΚ της Επιτροπής, της 28ης Αυγούστου 2006, για την κατάρτιση καταλόγου τρίτων χωρών από τις οποίες πουλερικά, αυγά επώασης, νεοσσοί μιας ημέρας, κρέας πουλερικών, στρουθιονίδες και άγρια θηράματα, αυγά και προϊόντα αυγών και αυγά απαλλαγμένα από ειδικά παθογόνα τα οποία μπορούν να εισαχθούν και να διαμετακομισθούν μέσω της Κοινότητας και των εφαρμοστέων όρων κτηνιατρικής πιστοποίησης, καθώς και για την τροποποίηση των αποφάσεων 93/342/ΕΟΚ, 2000/585/ΕΚ και 2003/812/ΕΚ (3), θεσπίζονται οι όροι κτηνιατρικής πιστοποίησης για τις εισαγωγές και τη διαμετακόμιση μέσω της Κοινότητας αυγών και προϊόντων αυγών.
            
         
               (4)
            
            
               Υψηλός επιπολασμός των ειδών Salmonella Enteritidis και Salmonella Typhimurium ανιχνεύθηκε σε σμήνη ωοπαραγωγών ορνίθων στα κράτη μέλη κατά τη διάρκεια μελέτης που διεξήχθη σύμφωνα με την απόφαση 2004/665/ΕΚ της Επιτροπής, της 22ας Σεπτεμβρίου 2004, σχετικά με μια βασική μελέτη για τον επιπολασμό της Salmonella σε σμήνη ωοπαραγωγής του Gallus gallus (4).
            
         
               (5)
            
            
               Σύμφωνα με την έκθεση για τις τάσεις και τις πηγές των ζωονόσων, των ζωονοσογόνων παραγόντων και της μικροβιακής αντοχής και των εστιών τροφιμογενών λοιμώξεων στην Ευρωπαϊκή Ένωση που συνέταξε η Ευρωπαϊκή Αρχή για την Ασφάλεια των Τροφίμων το 2005 (5), τα αυγά και τα προϊόντα αυγών είναι η σημαντικότερη πηγή εστιών τροφιμογενών σαλμονελώσεων στον άνθρωπο. Επιπλέον, σύμφωνα με την εν λόγω έκθεση, οι Salmonella Enteritidis και Salmonella Typhimurium ήταν υπεύθυνες για το 88 % των εστιών στις οποίες αποδείχθηκε η ύπαρξη του ορότυπου της σαλμονέλας.
            
         
               (6)
            
            
               Λόγω του υψηλού επιπολασμού των ειδών Salmonella Enteritidis και Salmonella Typhimurium σε ορισμένα κράτη μέλη, των συνεπειών για τη δημόσια υγεία και της απροθυμίας των επιχειρήσεων τροφίμων για την εμπορία επιτραπέζιων αυγών από μολυσμένα σμήνη, οι περιορισμοί στην κατανάλωση επιτραπέζιων αυγών πρέπει να αρχίσουν να εφαρμόζονται νωρίτερα αλλά πρέπει και να δοθεί επαρκής χρόνος στις επιχειρήσεις τροφίμων να συμμορφωθούν με τις νέες απαιτήσεις χωρίς αυτό να προκαλέσει αναστάτωση στις αγορές.
            
         
               (7)
            
            
               Ωστόσο, εάν προκύψει από μια επιδημιολογική έρευνα για τις εστίες τροφιμογενών λοιμώξεων, η οποία διεξάγεται σύμφωνα με την οδηγία 2003/99/ΕΚ του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για την παρακολούθηση των ζωονόσων και των ζωονοσογόνων παραγόντων, για την τροποποίηση της απόφασης 90/424/ΕΟΚ του Συμβουλίου και την κατάργηση της οδηγίας 92/117/ΕΟΚ του Συμβουλίου (6), ότι ένα σμήνος ωοπαραγωγών ορνίθων είναι η πηγή εστίας τροφιμογενούς λοίμωξης, οι περιορισμοί στη χρήση επιτραπέζιων αυγών, όπως αυτοί παρατίθενται στο παράρτημα ΙΙ του κανονισμού (ΕΚ) αριθ. 2160/2003, πρέπει να εφαρμόζονται χωρίς καθυστέρηση.
            
         
               (8)
            
            
               Λαμβανομένου υπόψη του κινδύνου που παρουσιάζουν για τη δημόσια υγεία τα αυγά που έχουν μολυνθεί από σαλμονέλα, πρέπει να θεσπιστούν κανόνες για τη σήμανση των αυγών οι οποίοι θα εγγυώνται ότι τα αυγά από σμήνη που υπόκεινται σε περιορισμούς στο πλαίσιο ενός προγράμματος καταπολέμησης της σαλμονέλας που προβλέπεται από τον κανονισμό (ΕΚ) αριθ. 2160/2003 διακρίνονται εύκολα από τα επιτραπέζια αυγά πριν από τη διάθεσή τους στην αγορά.
            
         
               (9)
            
            
               Για να αποκλειστούν τυχόν ψευδώς θετικά αρχικά αποτελέσματα πρέπει να επιτραπεί στην αρμόδια αρχή να άρει τους περιορισμούς που προβλέπονται στη δεύτερη παράγραφο του μέρους Δ του παραρτήματος ΙΙ του κανονισμού, εάν δεν επιβεβαιωθεί η μόλυνση από σαλμονέλα των σμηνών ωοπαραγωγών ορνίθων βάσει αυστηρού πρωτοκόλου.
            
         
               (10)
            
            
               Οι τρίτες χώρες από τις οποίες επιτρέπεται να εισάγουν αυγά τα κράτη μέλη πρέπει να παρέχουν εγγυήσεις ισοδύναμες με τις απαιτήσεις που ισχύουν στην Κοινότητα, και το υπόδειγμα πιστοποιητικού για τα αυγά που περιλαμβάνεται στην απόφαση 2006/696/ΕΚ πρέπει να τροποποιηθεί αναλόγως.
            
         
               (11)
            
            
               Με τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση Ευρωπαϊκής Αρχής για την Ασφάλεια των Τροφίμων (ΕΑΑΤ) και τον καθορισμό διαδικασιών σε θέματα ασφάλειας των τροφίμων (7), και ιδίως το άρθρο 12, θεσπίζονται οι κανόνες για τα τρόφιμα και τις ζωοτροφές που εξάγονται ή επανεξάγονται από την Κοινότητα προκειμένου να διατεθούν στην αγορά μιας τρίτης χώρας. Οι εν λόγω διατάξεις εφαρμόζονται στα επιτραπέζια αυγά. Συνεπώς δεν είναι ανάγκη να θεσπιστούν στον παρόντα κανονισμό ειδικές διατάξεις για την εξαγωγή των αυγών αυτών.
            
         
               (12)
            
            
               Για να μην υπάρξει παρενόχληση του εμπορίου, η χρήση των πιστοποιητικών που εκδίδονται σύμφωνα με τα υποδείγματα της απόφασης 2006/696/ΕΚ πρέπει να επιτραπεί για περίοδο 60 ημερών από την ημερομηνία εφαρμογής του παρόντος κανονισμού.
            
         
               (13)
            
            
               Συνεπώς, ο κανονισμός (ΕΚ) αριθ. 2160/2003 πρέπει να τροποποιηθεί ανάλογα.
            
         
               (14)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα II του κανονισμού (ΕΚ) αριθ. 2160/2003 τροποποιείται σύμφωνα με το παράρτημα Ι του παρόντος κανονισμού.
   Άρθρο 2
   Το παράρτημα ΙΙ της απόφασης 2006/696/ΕΚ τροποποιείται σύμφωνα με το παράρτημα ΙΙ του παρόντος κανονισμού.
   Άρθρο 3
   Οι παρτίδες αυγών για τις οποίες έχουν εκδοθεί πιστοποιητικά σύμφωνα με την απόφαση 2006/696/ΕΚ, όπως αυτή είχε πριν από την 1η Νοεμβρίου 2007, μπορούν να εισάγονται στην Κοινότητα για περίοδο 60 ημερών μετά την εν λόγω ημερομηνία.
   Άρθρο 4
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από:
   
               —
            
            
               την 1η Νοεμβρίου 2007, σε περίπτωση που διαπιστωθεί, από επιδημιολογική έρευνα η οποία διεξάγεται για εστίες τροφιμογενών λοιμώξεων σύμφωνα με το άρθρο 8 της οδηγίας 2003/99/ΕΚ, ότι η Salmonella spp. σε σμήνος ωοπαραγωγών ορνίθων είναι η πηγή της λοίμωξης για τον άνθρωπο από την κατανάλωση αυγών ή προϊόντων αυγών,
            
         
               —
            
            
               την 1η Ιανουαρίου 2009 το αργότερο σε όλα τα άλλα σμήνη ωοπαραγωγών ορνίθων.
            
         
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Οκτωβρίου 2007.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
         
            Μέλος της Επιτροπής
         
      
   
   
      (1)  ΕΕ L 325 της 12.12.2003, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1791/2006 του Συμβουλίου (ΕΕ L 363 της 20.12.2006, σ. 1).
   
      (2)  ΕΕ L 139 της 30.4.2004, σ. 55· διορθώθηκε στην ΕΕ L 226 της 25.6.2004, σ. 22. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1791/2006.
   
      (3)  ΕΕ L 295 της 25.10.2006, σ. 1.
   
      (4)  ΕΕ L 303 της 30.9.2004, σ. 30.
   
      (5)  The EFSA Journal (2006), αριθ. 96.
   
      (6)  ΕΕ L 325 της 12.12.2003, σ. 31. Οδηγία όπως τροποποιήθηκε με την οδηγία 2004/104/ΕΚ του Συμβουλίου (ΕΕ L 363 της 20.12.2006, σ. 352).
   
      (7)  ΕΕ L 31 της 1.2.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 575/2006 της Επιτροπής (ΕΕ L 100 της 8.4.2006, σ. 3).
   
      ΠΑΡΑΡΤΗΜΑ I
      Στο παράρτημα II του κανονισμού (ΕΚ) αριθ. 2160/2003, το μέρος Δ αντικαθίσταται από το εξής κείμενο:
      
         «Δ.   Ειδικές απαιτήσεις για τα σμήνη ωοπαραγωγών ορνίθων
         
                     1.
                  
                  
                     Τα αυγά χρησιμοποιούνται για άμεση κατανάλωση από τον άνθρωπο ως επιτραπέζια αυγά μόνον εάν προέρχονται από σμήνος ωοπαραγωγών ορνίθων που προορίζεται για εμπορικούς σκοπούς, υπάγεται σε εθνικό πρόγραμμα ελέγχου το οποίο καταρτίζεται σύμφωνα με το άρθρο 5 και δεν τελεί υπό επίσημο περιορισμό.
                  
               
                     2.
                  
                  
                     Τα αυγά που προέρχονται από σμήνη άγνωστης υγειονομικής κατάστασης, τα οποία είναι μολυσμένα ή για τα οποία υπάρχουν υπόνοιες ότι έχουν μολυνθεί από ορότυπους της σαλμονέλας για τη μείωση των οποίων έχει τεθεί ποσοτικός στόχος ή που έχουν ταυτοποιηθεί ως η πηγή συγκεκριμένης εστίας τροφιμογενούς λοίμωξης, μπορούν να χρησιμοποιούνται για ανθρώπινη κατανάλωση μόνον εάν υποβληθούν σε επεξεργασία η οποία εγγυάται την εξάλειψη όλων των οροτύπων σαλμονέλας που έχουν σημασία για τη δημόσια υγεία σύμφωνα με την κοινοτική νομοθεσία για την υγιεινή των τροφίμων.
                     Τα αυγά που προέρχονται από σμήνη άγνωστης υγειονομικής κατάστασης, τα οποία είναι μολυσμένα ή για τα οποία υπάρχουν υπόνοιες ότι έχουν μολυνθεί από ορότυπους της σαλμονέλας για τους οποίους έχει τεθεί ποσοτικός στόχος μείωσης ή που έχουν ταυτοποιηθεί ως η πηγή μιας συγκεκριμένης εστίας τροφιμογενούς λοίμωξης πρέπει:
                     
                                 α)
                              
                              
                                 να θεωρούνται αυγά της κατηγορίας Β όπως αυτά ορίζονται στο άρθρο 2 παράγραφος 4 του κανονισμού (ΕΚ) αριθ. 557/2007 της Επιτροπής, της 23ης Μαΐου 2007, για τον καθορισμό λεπτομερών κανόνων εφαρμογής του κανονισμού (ΕΚ) αριθ. 1028/2006 του Συμβουλίου σχετικά με τις προδιαγραφές εμπορίας των αυγών (1)·
                              
                           
                                 β)
                              
                              
                                 να φέρουν την ένδειξη που αναφέρεται στο άρθρο 10 του κανονισμού (ΕΚ) αριθ. 557/2007, στο οποίο γίνεται σαφής διάκριση των αυγών κατηγορίας Α και Β, προτού αυτά διατεθούν στην αγορά·
                              
                           
                                 γ)
                              
                              
                                 δεν θα πρέπει να εισέρχονται σε χώρους συσκευασίας εκτός εάν η αρμόδια αρχή ικανοποιείται με τα μέτρα για την πρόληψη ενδεχόμενης διασταυρούμενης μόλυνσης από αυγά που προέρχονται από άλλα σμήνη.
                              
                           
               
                     3.
                  
                  
                     Όταν τα πτηνά μολυσμένου σμήνους σφάζονται ή καταστρέφονται πρέπει να λαμβάνονται μέτρα για την όσο το δυνατόν μεγαλύτερη μείωση του κινδύνου εξάπλωσης ζωονόσων. Η σφαγή πρέπει να πραγματοποιείται σύμφωνα με την κοινοτική νομοθεσία για την υγιεινή των τροφίμων. Τα προϊόντα που προέρχονται από αυτά τα πτηνά μπορούν να διατίθενται στην αγορά προς ανθρώπινη κατανάλωση σύμφωνα με την κοινοτική νομοθεσία για την υγιεινή των τροφίμων και σύμφωνα με το μέρος Ε, μόλις αρχίσει να εφαρμόζεται. Εάν δεν προορίζονται για ανθρώπινη κατανάλωση, τα προϊόντα αυτά πρέπει να χρησιμοποιούνται ή να διατίθενται σύμφωνα με τον κανονισμό (ΕΚ) αριθ. 1774/2002.
                  
               
                     4.
                  
                  
                     Για να αποκλειστούν τυχόν ψευδώς θετικά αρχικά αποτέλεσματα, η αρμόδια αρχή μπορεί να άρει τους περιορισμούς που προβλέπονται στο σημείο 2 του παρόντος μέρους:
                     
                                 α)
                              
                              
                                 όταν διαπιστώνεται, κατόπιν της επιδημιολογικής έρευνας για εστίες τροφιμογενών λοιμώξεων που διεξάγεται σύμφωνα με το άρθρο 8 της οδηγίας 2003/99/ΕΚ, ότι το σμήνος ωοπαραγωγών ορνίθων δεν είναι η πηγή της λοίμωξης για τον άνθρωπο από την κατανάλωση αυγών ή προϊόντων αυγών· και
                              
                           
                                 β)
                              
                              
                                 όταν το σμήνος εμπίπτει σε εθνικό πρόγραμμα ελέγχου το οποίο έχει καταρτισθεί σύμφωνα με το άρθρο 5 και οι ορότυποι της σαλμονέλας για τους οποίους έχει τεθεί στόχος μείωσης δεν επιβεβαιώνονται από το ακόλουθο πρωτόκολλο δειγματοληψίας το οποίο εφαρμόζεται από την αρμόδια αρχή:
                                 
                                             i)
                                          
                                          
                                             τις τεχνικές προδιαγραφές που αναφέρονται στο άρθρο 5 της απόφασης 2004/665/ΕΚ της Επιτροπής (7 δείγματα)· πλην όμως, ένα επιμέρους δείγμα των 25 γραμμαρίων πρέπει να συλλέγεται από κάθε υλικό περιττωμάτων και σκόνης για ανάλυση· όλα τα δείγματα πρέπει να αναλύονται ξεχωριστά·
                                             ή
                                          
                                       
                                             ii)
                                          
                                          
                                             τη βακτηριολογική εξέταση του τυφλού εντέρου και των ωαγωγών 300 πτηνών·
                                             ή
                                          
                                       
                                             iii)
                                          
                                          
                                             τη βακτηριολογική εξέταση του κελύφους και του περιεχομένου 4 000 αυγών από κάθε σμήνος κατανεμημένων σε ομάδες των 40 αυγών εκάστη κατ’ ανώτατο όριο.
                                          
                                       
                           Εκτός από τη δειγματοληψία του στοιχείου β), η αρμόδια αρχή επαληθεύει εάν γίνεται ή όχι χρήση αντιμικροβιακών, τα οποία θα μπορούσαν να επηρεάσουν το αποτέλεσμα των αναλύσεων της δειγματοληψίας.
                  
               
      
         (1)  ΕΕ L 132 της 24.5.2007, σ. 5.»
   
   
      ΠΑΡΑΡΤΗΜΑ II
      Στο μέρος 2 του παραρτήματος ΙΙ της απόφασης 2006/696/ΕΚ, το υπόδειγμα κτηνιατρικού πιστοποιητικού για τα αυγά (Ε) αντικαθίσταται από το ακόλουθο υπόδειγμα:
      
         «Υπόδειγμα κτηνιατρικού πιστοποιητικού για αυγά (E)